সরকারি হাসপাতালগুলি থেকে দালালচক্র নির্মূল করতে ১০০ কোটি টাকারও বেশি ব্যয়ের পরিকল্পনা করেছে রাজ্য সরকার।
রাজ্যের সব হাসপাতালের বেড ও চিকিৎসা পরিষেবা সংক্রান্ত তথ্য অনলাইনে জানানোর ব্যবস্থা করেই দালালচক্রকে রুখতে চায় সরকার। ধাপে ধাপে গোটা প্রকল্পের জন্য প্রায় ১০৮ কোটি টাকা খরচ হতে পারে বলে স্বাস্থ্যভবন সূত্রের খবর। এই পদক্ষেপ সম্পর্কে জানতে চাইলে স্বাস্থ্য প্রতিমন্ত্রী চন্দ্রিমা ভট্টাচার্য বলেন, ‘‘আমি কিছু বলতে পারব না।’’ দালালরাজ রুখতে ১০০ কোটির বেশি খরচ? এ প্রসঙ্গে চন্দ্রিমা বলেন, ‘‘আমার হিসাব জানা নেই। ডিপার্টমেন্টে কথা বলুন।’’ খরচ নিয়ে মুখ খুলতে চাননি স্বাস্থ্য অধিকর্তা (শিক্ষা) সুশান্ত বন্দ্যোপাধ্যায়-ও। তিনি বলেন, ‘‘আমাদের একমাত্র লক্ষ্য, রোগীদের হয়রানি বন্ধ করা। পরিকল্পনা রূপায়ণে খরচ কত তা বলতে পারব না।’’
মুখ্যমন্ত্রী মমতা বন্দ্যোপাধ্যায় স্বাস্থ্য দফতর নিজের হাতে রেখে সাধারণ মানুষের কাছে সরকারি পরিষেবা পৌঁছে দেওয়ার কথা ঘোষণা করেছিলেন। উন্নত পরিষেবা দেওয়ার প্রতিশ্রুতির পাশাপাশি নির্দেশ দিয়েছিলেন, হাসপাতাল যেন কোনও রোগীকে ফিরিয়ে না দেয়। কিন্তু রোগীদের একাংশের অভিযোগ, সরকারি হাসপাতালে ট্রলি, বেড থেকে শুরু করে বিভিন্ন পরিষেবা পেতে নানা সময় এক শ্রেণির কর্মী ও দালালদের নগদ টাকা দিতে হয়। ১০-২০ টাকা থেকে ক্ষেত্রবিশেষে ১০-২০ হাজার টাকা।
স্বাস্থ্যকর্তাদের একাংশের অভিযোগ, রাজনৈতিক প্রভাব খাটিয়ে ধরাছোঁয়ার বাইরে দালালেরা। এক স্বাস্থ্যকর্তা বলেন, ‘‘স্বাস্থ্যক্ষেত্রে যাদের দালালিতে যুক্ত থাকার জন্য চিহ্নিত করেছি, পরে দেখেছি তারা শাসকদলের বিভিন্ন সংগঠনের আশ্রয়ে রয়েছে। নানাভাবে ব্যবস্থা নিতে গিয়েও আমরা শেষ পর্যন্ত অসহায় বোধ করেছি। ব্যর্থ হয়েছি।’’ তিনি জানান, দালালরাজ রুখতে একাধিক বৈঠকে আলোচনা হলেও সমস্যার সমাধান করতে পারেনি স্বাস্থ্যভবন। তৃণমূলের চিকিত্সক নেতা তথা বিধায়ক নির্মল মাজির সঙ্গে এ নিয়ে কথা বলার জন্য যোগাযোগ করা হলে তিনি ফোন ধরেননি। জবাব মেলেনি এসএমএসেরও।
কোন হাসপাতালে কোন কোন বিভাগ রয়েছে, সেখানে শয্যাসংখ্যা কত, কী কী অস্ত্রোপচার হয়, বিভিন্ন বিভাগের চিকিত্সকদের নাম, চিকিত্সক-সহ সকলের ‘ডিউটি রোস্টার’, নার্স, কর্মী, টেকনিশিয়ানের সংখ্যা-সহ যাবতীয় তথ্য পাওয়া যাবে ‘অনলাইনে’। প্রতি মুহূর্তেই ‘আপডেট’ করা হবে বেড, চিকিত্সক, পরিষেবা সংক্রান্ত যাবতীয় খুঁটিনাটি তথ্য। মন্ত্রী, চিকিত্সকদের জন্য অলিখিতভাবে বরাদ্দ বেডের ‘কোটা’ও বন্ধ করে দেওয়া হবে। স্বাস্থ্যভবন সূত্রের খবর, রাজ্যের সরকারি হাসপাতালগুলি নিয়ে একটি সংস্থা ইতিমধ্যেই সমীক্ষার কাজ শেষ করেছে। অনলাইনে তথ্য জানানোর প্রথম পর্যায়ের প্রচেষ্টায় সাফল্য মিললে দ্বিতীয় পর্যায়ে রাজ্য জুড়ে সরকারি স্বাস্থ্য পরিষেবার তথ্য জানাতে রেলস্টেশন, বাসস্ট্যান্ড, পেট্রোল পাম্প, বাজারের মতো নানা জনবহুল জায়গায় বানানো হবে ‘হেল্থ কিয়স্ক’।